b'\n_START_ARTICLE_\nBitka na rijeci \xc5\xa0aju\n_START_SECTION_\nPozadina\n_START_PARAGRAPH_\nMongolsko Carstvo, tijekom svojih invazija, polako se pribli\xc5\xbeavalo Europi u prvoj polovici 13. st.._NEWLINE_Godine 1223., porazili su narod Kumana, jedan nomadski turkijski narod. Oni zatim bje\xc5\xbee u Ugarsko Kraljevstvo, gdje bivaju pokr\xc5\xa1teni, a hrvatsko-ugarski kraljevi dobivaju \xc4\x8dak i naslov kraljeva Kumana.  Kako su taj narod Mongoli smatrali pot\xc4\x8dinjenima, to \xc5\xa1to je Ugarska primila Kumane pod svoje su Mongoli smatrali kao neprijateljskim \xc4\x8dinom. _NEWLINE_Kad su se Mongoli pribli\xc5\xbeili ugarskim granicama u o\xc5\xbeujku 1241., Ma\xc4\x91ari su tada optu\xc5\xbeili kumanskog kana Koteka za tajnu suradnju sa Mongolima, te su ga ubili. Posljedica je bila da su razlju\xc4\x87eni Kumani krenuli u plja\xc4\x8dku te su uskoro napustili kraljevstvo.\n_START_SECTION_\nBitka\n_START_PARAGRAPH_\nBelina vojska brojila je oko 65.000 ljudi, ali se ve\xc4\x87ina sastojala od prigodnih vojnika, seljaka. Samo jedan dio bio je neke vrste stalna vojska pojedinih velika\xc5\xa1a._NEWLINE_Kralj Bela IV. uz kojeg mu je bio brat Koloman, hrvatski herceg koji je vodio hrvatsku vojsku, poku\xc5\xa1ao je sprije\xc4\x8diti mongolsku provalu na rijeci \xc5\xa0aju, gdje nare\xc4\x91uje uspostaviti vojni logor. Ni kralj Bela ni knez Koloman ne bijahu vojskovo\xc4\x91e u pravom smislu rije\xc4\x8di, niti su raspolagali iskusnim vojnim savjetnicima.  To se vidjelo i po postavu koji su izabrali za razvoj svoje vojske pred bitku. Ugarska vojska, za tada\xc5\xa1nje prilike broj\xc4\x8dano jaka, bila je stistnuta u malenom taboru. _NEWLINE_U prvom mahu ma\xc4\x91arske snage pobje\xc4\x91uju Mongole u bitci na mostu preko te rijeke 11. travnja. Izgleda da je jedan odbjegli Rus upozorio Ma\xc4\x91are na mongolski plan. Nakon toga Mongoli, pod vodstvom Batu-kana i vojskovo\xc4\x91e Subudeja mijenjaju plan i napadaju vojni logor zaobilaze\xc4\x87i most. Ugarska vojska biva potpuno razbijena, ali kralj Bela uspijeva pobje\xc4\x87i sa bojnog polja. _NEWLINE_Smrtno su ranjeni Koloman, nadbiskup Ugrin i me\xc5\xa1tar Bo\xc5\xbejaka. Oko 50.000 ma\xc4\x91arskih i hrvatskih vojnika pokrilo je bojno polje. Koloman se spasio preko Pe\xc5\xa1te u Hrvatsku i dospio do \xc4\x8cazme ali je zbog zadobivenih rana umro 1241. godine._NEWLINE_Nakon te bitke, nije vi\xc5\xa1e bilo organizirane vojne sile u kraljevstvu koja bi bila u stanju sprije\xc4\x8diti daljnje provale Mongola. Mongoli ulaze duboko unutar podru\xc4\x8dja hrvatsko-ugarskog kraljevstva tijekom 1241. i 1242., stigav\xc5\xa1i sve do Jadranske obale._NEWLINE_Pobili su velik dio naroda, a \xc5\xa1to nije bilo pobijeno razbje\xc5\xbealo se po \xc5\xa1umama i gorama. Mongoli su po svojem obi\xc4\x8daju sa\xc4\x8dekali ljetinu, pa su tek ujesen htjeli dalje nadirati i progoniti kralja Belu.  Kralj Bela tada iz Austrije oti\xc4\x91e u Hrvatsku, gdje se po\xc4\x8deo pripravljati na daljnje ratovanje s Mongolima. Pomo\xc4\x87u hrvatske gospode i velemo\xc5\xbea, me\xc4\x91u kojima su bili ban Dionizije, zagreba\xc4\x8dki biskup Stjepan, knez Hudine Ivan Jaroslavljev od Oki\xc4\x87a i oba \xc5\xbeupana od Morav\xc4\x8da te mnogih drugih, Bela je skupljao vojsku diljem Hrvatske.'